Torsdag blev en mand fundet død på stranden ved Lyngså. Han er fredag identificeret.

Opdatering fredag klokken 14.20: Manden er nu identificeret. En tysk turist fandt torsdag eftermiddag en død mand på stranden ved Lyngså nær Sæby. Manden havde ingen ejendele på sig, så politiet havde svært ved at identificere ham. Derfor offentliggjorde de et billede af mandens store rygtatovering i håbet om, at nogen kunne genkende ham. Der er tale om en 51-årig mand fra Hals-området i Nordjylland, oplyser politiet. Flere tip i sagen Nordjyllands Politi havde allerede fredag morgen fået flere tip i sagen, og de efterprøvede fire til fem af dem. - På mandag er der ligsyn, men allerede i dag tager vi hans fingeraftryk, sagde Kim Henrik West fra Nordjyllands Politi i Frederikshavn til TV2 Nord fredag formiddag. Netop fingeraftrykket blev afgørende for at politiet fredag over middag kunne identificere manden. Han var nemlig at finde i politiets register. Efterforskes ikke som mistænkeligt Tidligere fredag stod det endnu ikke klart, hvordan manden på stranden er død. Kim Henrik West fra Nordjyllands Politi understreger, at der endnu ikke er noget, der tyder på, at der er sket en forbrydelse. Torsdag oplyste politiet, at de arbejdede ud fra en tese om, at manden kunne være faldet over bord på et skib. Kim Henrik West regner med, at den kommende obduktion vil være med til at afgøre, hvordan manden er død.